《除夕写怀》
清代·惠士奇

持门赖健妇，颇忆盆孟光。今夕复何夕，洗手调羹汤。

辛盘与椒酒，一一亲排当。夜半理梳裹，灯前事晨妆。

君姑尚未起，鸡鸣候高堂。□□偕先后，杂佩鸣珩璜。

我亦梦到家，身侍阿母旁。乌啼忽警觉，仍在天一方。

梦回思往事，石阙空衔悲。缅惟遭丧日，事远尚可追。

先君昔迁谪，家细不得随。二载密云尹，溘然遂长违。

时余行未至，伯兄适南归。饭含未及视，安用有子为？

一棺尚寄旅，僻在城南陲。遥忆今夜奠，纸钱风吹灰。

吾闻古丧礼，未葬不释缞。念此痛欲绝，有如刺心锥。

哀歌不成曲，我唱和者谁。

作者简介：惠士奇（1671－1741） 清经学家。字天牧，一字仲孺，晚号半农，人称红豆先生。江苏吴县人。康熙四十八年进士，官编修、侍读学士，曾典试湖南，督学广东。雍正间，以召对不称旨，罚修镇江城，以产尽停工削籍。乾隆初，再起为侍读。传父惠周惕之学，撰《易说》、《礼说》、《春秋说》，搜集汉儒经说，征引古代史料，加以解释，方法较宋儒为缜密，但较拘泥。